馬涌橋

馬涌橋，亦叫匯津橋，係廣州一座古橋。橋架喺河南馬涌上高，北連匯津坊，南接瑤頭西華，同橋底下嘅涌水組成瑤溪二十四景嘅「瑤津觀潮」。2002年，被定為廣州市登記保護文物單位。此前，馬涌橋係海珠區內控文物。2015年，被定為廣州市文物保護單位。

歷史 
明朝嗰時，馬涌橋係木橋。橋喺三條涌嘅合流位，企喺橋上高可以見到涌水漲潮，潮水喺桥底匯合，形成「合流津」。清朝馮筠嘅《泛棹馬涌橋鼓琴》寫：「曲曲溪橋兩槳輕，露蒙煙重海雲情。蘆花十里溪邊月，又聽漁歌欸乃聲。」；吳紹東嘅《日暮過馬涌橋》寫：「田禾正稔熟，十里黃雲垂。何處荷花風，送香吹復吹。天際鳥三兩，時有歸雲隨。晚松涼欲滴，爽氣沁詩脾。」，都講明咗當年馬涌橋畔風光旖旎。清同治年間起成石橋。清宣統二年重修。2002年9月，被定為廣州市登記保護文物單位。2004年9月，浸喺水道嘅橋神古碑同禁佔官涌碑記畀人掘出。2015年，被列入第八批廣州市文物保護單位名單。

形制 
馬涌橋係三孔石樑橋，花崗石砌成，長27.64米，闊3.08米。長形橋墩，兩側砌分水尖。兩邊橋頭夾埋30個石級，級上邊平鋪條石，兩邊有石橋欄，欄高0.6米，中間有8碌石望柱。柱頂呈鼓形，雕雲紋，兩邊欄下石板外都刻住「匯津」。橋邊有「續重脩匯津石路碑」同「禁佔官涌碑記」，署光緒二十八年款。重有「橋神」碑，同橋基礎連成一體，無年款。而家橋面磨蝕交關，石級有3公分深凹坑。

攷 

廣州古蹟
海珠區